I flere år har Pandrupbokseren kæmpet hårdt som amatør for at nå drømmen om at komme med til OL. Men efter sidste måneds skuffende exit i første runde af VM kom Torben Keller på andre tanker. Et tilbud fra den tyske promotorfirma Sauerland var for tillokkende. - Det er den drøm der er gået i opfyldelse. At blive professionel er noget jeg som bokser altid har drømt om. At det nu sker er bare rigtig fedt, men jeg går naturligvis til opgaven med ydmyghed, træerne vokser ikke ind i himlen, siger Torben Keller til TV2/Nord. Nordjyden fra Pandrup bokseklub bliver ikke alene hos den tyske promotor. Også en anden nordjyde, Kasper Bruun, er i stald hos tyskerne der også har selveste Mikkel Kessler på kontrakt. Hvornår Kellers første kamp som professionel bliver er endnu usikkert, men det kunne meget vel blive i forbindelse med et af TV2 og Team Sauerlands Fight-Nightstævner.

Opsummering:
Torben Keller har skrevet kontrakt med den tyske promotor og dropper endegyldigt OL.